ઉનાળાની બપોરે અમદાવાદનું ટ્રાફિક લગભગ ઓછું થઈ જતું રસ્તાઓ પ્રમાણમાં શાંત થઈ જતાં હતાં. પોલિટેકનીક રોડ પર આવેલી રોય ગ્રુપ ઓફ ઈન્ડસ્ટ્રીઝના ચોથા માળે આવેલી કાચની ચેમ્બરમાં બેઠેલી પંક્તિ રોયને એ.સી રુમમાં પણ કપાળે પરસેવો વળતો હતો. સોજાઈ ગયેલી આંખો અંને ચહેરા પરના થાકને જોઈને કોઈ પણ અંદાજો લગાવી શકે કે પંક્તિ રોય કેટલાય દિવસોથી સુતી નહી હોય. રોય ગ્રુપ ઓફ ઈન્ડસ્ટ્રીઝની મેનેજર પંક્તિ રોય અમદાવાદના જાણીતા બિઝનેસમેન ગુણવંત રોયની દિકરી હતી. પંક્તિ રોય એ રોય ગ્રુપ ઓફ ઈન્ડસ્ટ્રીઝના ફેલાયેલા સામ્રાજ્યની એકમાત્ર વારસ હતી. રોય ગ્રુપ ઓફ ઈન્ડસ્ટ્રીઝના સ્ટીલથી લઈને ઓટોમોબાઇલ અને કન્સ્ટ્રકશનથી લઈને શેરમાર્કેટ સુધીના દરેક બિઝનેસમાં પંક્તિનું એકચક્રી શાસન ચાલતું હતું. દેખાવે કોઈ પણ ફિલ્મની હિરોઈન કે મોડલને પણ પાછળ પાડી દે એવી પંક્તિ 21 વર્ષની નાની ઉંમરથી જ પિતાના બિઝનેસમાં રસ લેતી થઈ ગઈ હતી. વારસામાં મળેલું રોય્સનું નામ અને અભિમાન બંને પંક્તિમાં ભારોભાર હતાં. બિઝનેસના દાવપેચ,ગજબની નિર્ણયશક્તિ અને છલોછલ ભરેલો આત્મવિશ્વાસ કોઈને પણ વિચારતા કરી શકે એવો હતો. એ જ પંક્તિ રોય આજે વિશાળ ચેમ્બરમાં અસ્વસ્થ બેઠી હતી. દર વર્ષે પાસ થતા સરકારી ટેન્ડર અને કોન્ટ્રાક્ટ રોય ઈન્ડસ્ટ્રીઝના નામે જ હોતા. પોતાના વિશાળ ચેમ્બરમાં બેસીને પંક્તિ રોય ટેન્ડર માટેની દરેક ડિટેલ્સની અપડેટ્સ લઈ રહી હતી.